माघ १५, काठमाडौं । स्याङ्जामा जन्मिएर चितवनबाट क्रिकेट खेल जगतमा प्रवेश गरेका लेग स्पिनर क्रिकेटर सन्दिप लामिछानेको यात्रा आइपीएलसम्म पुगेको छ । आफ्नो खेल कौशलकै कारण नेपाली क्रिकेट इतिहासमा छोटो समय र सानो उमेरमा नै ठूलो सफलता र चर्चा कमाउने खेलाडी बनेका छन्, सन्दिप ।
उनको खेल जीवनमा अर्को एउटा महत्वपूर्ण प्रोफाइल जोडिएको छ, ‘आइपीएल खेल्ने पहिलो नेपाली क्रिकेटर’ । गतसाता आईपीएलले अक्सनका लागि सार्वजनिक गरेको ५ सय ७८ खेलाडीको सूचीमा सन्दिप २ सय ७६ औँ स्थानमा थिए र उनको मूल्य २० लाख भारतीय रुपया तोकिएको थियो ।
यही अप्रिल–मे महीनामा हुने आइपीएल प्रतियोगिताको ११ औँ संस्करणका लागि खेलाडी अक्सनको दोस्रो दिन आइतवार सन्दिपलाई गौतम गाम्भिरको कप्तानीमा रहेको दिल्ली डेयर डेभिल्सले अनुबन्ध गर्‍यो । सन्दिपलाई टिममा अनुबन्ध गरेपछि दिल्लीले ट्वीट गर्दै भन्यो, ‘आईपीएलको इतिहासमा पहिलो नेपाली खेलाडीको रुपमा १७ वर्षीय लेग स्पिनर सन्दिपलाई अनुबन्ध गर्न पाउदा हामीलाई खुशी लागेको छ ।’ अहिले सन्दिपलाई देश तथा विदेशबाट बधाईको ओइरो नै लागेको छ । सामाजिक सञ्जालदेखि समाचार एजेन्सीसम्म उनको चर्चा छ ।
आईपीएलको अक्सन सूचीमा परेदेखि नै शुरु भएको उनको चर्चा अष्ट्रेलियन क्रिकेट टोलीका पूर्वकप्तान समेत रहेका माइकल क्लार्कले ट्वीट गर्दै आफू आइपीएलको अक्सनमा अथवा कुनै टोलीमा भए सन्दिपलाई अनुबन्धन गर्ने बताएपछि विश्वव्यापी बन्यो । क्लार्कले नै सन्दिपलाई अष्ट्रेलिया बोलाएर स्थानीय लिग खेल्ने अवसर दिलाएका थिए । त्यसअघि हङकङको एउटा घरेलु प्रतियोगितामा एउटै टिमबाट खेल्दा क्लार्क सन्दिपको खेलबाट प्रभावित भएका हुन् । यो सन् २०१६ को कुरा हो । त्यतिबेलै उनले सन्दिपलाई आफ्नो देशका महान क्रिकेटर शेन वार्नसँग तुलना गरेका थिए ।
वि.सं. २०५७ साउन १८ गते स्याङ्जाको आरुचौर तालपोखरीमा जन्मिएका सन्दिपको क्रिकेट जीवन नारायणगढस्थित चितवन क्रिकेट एकेडेमीबाट शुरु भएको हो । स्थानीय प्रतियोगिताहरुमा सहभागी हुँदै आफ्नो खेल जीवनको शुरुवात गरेका सन्दिपका लागि सन् २०१६ ‘टर्निङ पोइन्ट’ बन्यो । सन् २०१६ मा नै उनले सुपर लिगदेखि यू–१९ विश्वकप हुँदै विदेशी लिगसम्मको यात्रा गर्ने मौका पाए ।
नेपाली राष्ट्रिय क्रिकेट टिमका प्रशिक्षक पुबुदु दासानायके प्रशिक्षणका क्रममा चितवन पुग्दा सन्दिपको खेलबाट उनि प्रभावित भएका थिए । त्यसपश्चात आईसीसी विश्व क्रिकेट लिग अन्तर्गत युएईसँगको खेलका लागि राष्ट्रिय क्रिकेट टिमको छनौट गर्न आयोजित सुपर लिगमा सन्दिपलाई खेल्ने मौका दिईएको थियो । सुपर लिग अन्तर्गतको एक खेलमा सन्दिपले ४ विकेट लिएका थिए ।
सुपर लिगमा राम्रो प्रदर्शन गरेपछि सन् २०१६ मा बङ्गलादेशमा भएको यु–१९ विश्वकपका लागि सन्दिप छनौट भएका थिए । उक्त प्रतियोगितामा आयरल्याण्डसँगको खेलमा सन्दिपले ह्याट्रिक सहित ५ विकेट लिएका थिए । उनको लेग स्पिन बलिङको चर्चा त्यसबेला अन्तरराष्ट्रिय जगतमा हुन पुगेको थियो । त्यतिबेलै उनलाई विश्वविख्यात लेग स्पिनर शेन वार्नसँग तुलना गर्दै नेपाली शेन वार्न भनेर विभिन्न सञ्चारमाध्यमले समाचार लेखेका थिए ।
यु–१९ विश्वकप २०१६ मा सन्दिप प्रतियोगिताकै सर्वाधिक विकेट लिने सूचीमा १४ विकेट सहित दोश्रो स्थानमा थिए । आईसीसीले सन्दिपलाई उक्त यु–१९ विश्वकपको उत्कृष्ट ११ क्रिकेटरको सूचीमा समेत राखेको थियो ।
यु–१९ विश्वकपमा उत्कृष्ट प्रदर्शन गरेपछि सन्दिपले २०१६ अप्रिलमा आईसीसी विश्व क्रिकेट लिग च्याम्पियनसीप अन्तरगत नेपालमा सम्पन्न नामिबियासँगको खेलमा नेपाली राष्ट्रिय क्रिकेट टिमबाट खेल्ने मौका पाए । त्यसयता सन्दिप राष्ट्रिय टिमका लागि लगातार खेलिरहेका छन् ।
राष्ट्रिय टिममा प्रवेश गरेपछि सन् २०१६ मा हङकङको घरेलु प्रतियोगिता टी–२० ब्लीट्ज खेल्न उनलाई हङकङ बोलाइयो । त्यहाँ उनले अष्ट्रेलियन टिमका पूर्व कप्तान माइकल क्लार्कसँग काउलुन क्याण्टोन क्लबबाट खेल्ने अवसर पाए । क्लार्क यतिबेलै सन्दिपको खेलबाट प्रभावित बनेका थिए ।
त्यसपछि क्लार्ककै निमन्त्रणामा सन्दिप सन् २०१६ को सेप्टेम्बरमा अष्ट्रेलिया पुगे । अस्ट्रेलियामा उनले वेस्टर्न सबर्ब क्लबबाट न्यू साउथ वेल्स प्रिमियर प्रथम श्रेणी क्रिकेट खेलेका थिए ।
सन् २०१६ डिसेम्बरमा श्रीलङ्कामा भएको यू–१९ एशिया कपमा सन्दिपले कप्तानको जिम्मेवारी पाए । त्यसपछि उनले सन् २०१७ को एशिया यु–१९ विश्वकप छनौटमा पनि नेपाली टिमको कप्तानी गरे ।
सन् २०१७ को यु–१९ एसिया विश्वकप छनौटमा सन्दिपले ६ खेलमा कुल २४ विकेट लिदै प्रतियोगिताकै उत्कृष्ट खेलाडी घोषित भएका थिए । २४ विकेट लिदै उनि नेपालको लागि एकै प्रतियोगितामा सबैभन्दा धेरै विकेट लिने खेलाडी समेत बन्नपुगेका थिए ।
सन्दिपलाई २०१७ फेब्रुअरीमा चर्चित बेलायती क्रिकेट म्यागजिन अलआउट क्रिकेटले विश्वकै उत्कृष्ट युवा क्रिकेटरहरुको सूचीमा सामेल गरेको थियो ।
नेपालको घरेलु प्रतियोगिता धनगढी प्रिमियर लिग र एभरेष्ट प्रिमियर लिगमा आफ्नो प्रदर्शनबाट क्रिकेटप्रेमीहरुको समर्थन बटुलेका सन्दिपले अब भारतीय घरेलु प्रतियोगिता आईपीएलमा समेत उत्कृष्ट प्रदर्शन गर्नेमा नेपाली समर्थक मात्रै नभएर विश्व समुदाय आशावादी छ। नेपालमा पनि आईपीएल क्रेज निक्कै छ । यसर्थ सन्दिपकै कारण अब दिल्ली डेयर डेभिल्सले अधिकांश नेपाली क्रिकेटप्रेमीको समर्थन पाउने पक्का छ ।
आईपीएल खेल्ने पहिलो नेपाली खेलाडी बनेर एउटा इतिहास रचिसकेका सन्दिपका लागि यो प्रतियोगिता अन्तरराष्ट्रिय जगतमा आफूलाई अब्बल खेलाडी प्रमाणित गर्ने चुनौती र अवसर दुबै हुनेछ ।